Diclovit a hit
Môžem užívať lieky Diclovit ked mam histaminovu intoleranciu?ďakujem
Dobrý deň.
Ďakujeme za Vašu otázku.
Histamínová intolerancia (HIT) je charakterizovaná nedostatočným odbúravaním histamínu v tele, čo spôsobuje jeho zvýšenú koncentráciu v organizme. Histamín je v tele rozkladaný pomocou enzýmu diaminooxidázy (DAO). Pri jeho deficite, resp. zníženej aktivite, dochádza k zníženému rozkladu histamínu, a tým k jeho hromadeniu. To má za následok vznik rôznych komplikácií.
Pre ľudí s diagnostikovanou HIT sú problémom lieky, ktoré fungujú ako uvoľňovače histamínu alebo ktoré blokujú jeho metabolizmus (navodzujú nefunkčnosť enzýmu DAO). Taktiež lieky, ktoré blokujú účinky vitamínu B6 (je potrebný pre aktivitu DAO) môžu spôsobovať ťažkosti. Je však dôležité vedieť, že pri mnohých liekoch a výživových doplnkoch nie je známy ich vzťah k histamínu, a preto si ich musí každý odsledovať sám. Podstatná je individuálna odpoveď pacienta, čo znamená, že aj potencionálne rizikové lieky pri HIT u Vás nemusia vyvolávať žiadne komplikácie.
Účinná látka diklofenak, obsiahnutá v lieku Diclovit, zvyšuje protilátky IgE, ktoré pomáhajú telu rozpoznať a zlikvidovať alergén. V prípade užitia lieku pri histamínovej intolerancii by mohla nastať neprimeraná alergická reakcia. Vzhľadom však na to, že vitamín B6, taktiež prítomný v lieku, je potrebný pre aktivitu enzýmu diaminooxidázy (DAO), ktorý rozkladá v tele histamín, jeho užívanie pri histamínovej intolerancii môže byť prínosné. U vitamínov B1 a B12 nebol pozorovaný vplyv na zhoršenie príznakov histamínovej intolerancie v prípade ich užívania. Z týchto dôvodov je potrebné odsledovať si individuálnu odpoveď organizmu na daný liek a v prípade zhoršenia stavu kontaktovať lekára.
Prajem pekný zvyšok dňa.
S pozdravom
Mgr. Barbora Bičanovská